প্যারানর্মাল রোমান্স ছবির জগতে একটি বিশেষ জঁর তবে বাংলা সিনেমায় এই নিয়ে খুব একটা নাড়াচাড়া দেখা যায় না। এই ধরনের ছবি করতে গেলে প্য়ারানর্মাল বিষয়টি সম্পর্কে একটি সম্যক ধারণা থাকাটা জরুরি। তাই কাজটা বেশ কঠিন। কিন্তু সেই দুরূহ কাজেই হাত দিয়েছেন মীনাক্ষী ও অভিষেক। তাঁদের প্রথম ছবি ‘কুয়াশা যখন’-এর শ্যুটিং শুরু হতে চলেছে আর কিছুদিনের মধ্যেই। 

ছবি সৌজন্য: ফার্স্ট আইডিয়া
এই ছবিতে প্রধান চরিত্রে রয়েছেন গার্গী রায়চৌধুরী, মানালি দে, শতাফ ফিগার, অনিন্দ্যপুলক, সুদেষ্ণা রায় এবং ঋষভ। এই ছবি দিয়েই ডেবিউ করছেন ঋষভ। তাঁর চরিত্রটিই এই গল্পের কেন্দ্রবিন্দু। সেই চরিত্রকে ঘিরেই চিত্রনাট্যে রহস্যরোমাঞ্চের জাল বোনা হবে এবং সেখানে গুরুত্বপূর্ণ ভূমিকা নেবে ‘রাজেশ্বরী’ চরিত্রটি। এই চরিত্রেই রয়েছেন গার্গী রায়চৌধুরী। 

ছবি সৌজন্য: ফার্স্ট আইডিয়া
ছবির গল্প লিখেছেন মীনাক্ষী ও অভিষেক। প্য়ারানর্মাল ও অকাল্ট বিষয়ে তাঁদের চর্চা বহুদিনের, বিশেষ করে মীনাক্ষীর। তাই এই ছবির মেকিং ও ট্রিটমেন্ট একটু অন্য রকম হবে বলেই আশা। আর কিছুদিনের মধ্যেই শুরু হবে শ্যুটিং। লুসিফার ফিল্মস প্রযোজিত এই ছবিটি মুক্তি পাওয়ার কথা অগস্টে। ছবির সঙ্গীত পরিচালনার দায়িত্বে রয়েছেন চিরন্তন বন্দ্যোপাধ্যায়।